Klaas Steytler se familieroman, Ons Oorlog, handel oor sy familie se wedervaringe tydens die Tweede Anglo-Boereoorlog (1899-1902), en is 'n wesenlike toevoeging tot die immer groeiende versameling Afrikaanse literatuur rakende die impak van dié oorlog op die Afrikaanse samelewing. Die eerste uitgawe van Ons Oorlog verskyn het in 2000 verskyn, waarna 'n tweede uitgawe in 2014 uitgegee is. Deur middel van familie-oorvertellings, en die gebruikmaking van familiegeskiedenis en geskiedenisboeke, neem Steytler die leser deur 'n boeiende, tog troebelagtige, deel van Suid-Afrika se geskiedenis.
Die skrywer maak melding van 'n wye verskeidenheid bronne wat hy geraadpleeg het, insluitende die volgende geskiedskrywinge rakende die Tweede Anglo-Boereoorlog: F.A. Steytler se optekeninge in die Hertzog-annale van Desember 1957; C.R. de Wet se De Stryd Tussen Boer en Brit (1902); P.H. Kritzinger se In the Shadowof Death (1904); A.M. Grundlingh se Die "Hendsoppers"en "Joiners" (1979); en die boek Steytler: 'n Beperkte Geneologie (1985). Elsa Joubert, Klaas Steytler se weduwee, het wel aan 'n Netwerk24-joernalis, Willem de Vries, verduidelik dat die skrywer telkemale meer vlees aan sy karkaters moes bou as wat daar noodwendig in die familie se oorlewering was.1 Die skrywer se vermoë om die geskiedskrywing en familie-oorvertellings aan te vul met sy eie verbeelding en skrywersvernuf, verdien vermelding. Dus word byvoorbeeld die karakter van Jan Visser, wat werklik berou gehad het oor die eerste keer dat hy 'n jong Engelse soldaat moes skiet, verromantiseer in dié van 'n heldhaftige boerekryger wat nie skroom om sy familie te beskerm teen buitensporige Britse militêre aggressie nie. Die karakters in Ons Oorlog word weliswaar lewending in dié teks, soveel so dat die leser af en toe onwillekeurig meegesleur word in 'n warrelwind van emosies. Dit is opmerklik hoe Steytler, deur sy skryfstyl in dié familieroman, homself doelbewus as skrywer in die agtergrond laat verdwyn, en dan die oorspronklikheid en geloofwaardigheid van elke karakter gebruik om inderwaarheid hul eie rol in Ons Oorlog te vertel. Dit is egter primêr die noukeurige navorsing oor elke karakter wat Steytler se werk 'n ekstra diepte gee.
Die titel van die boek laat die leser telkemale wonder of dié oorlog dan net die Havenga-Steytler-Sanders-Visser families s'n was. Tog kom dit gou na vore dat Ons Oorlog die Tweede Anglo-Boereoorlog op vele meer vlakke aanspreek as bloot 'n familiegeskiednis. 'n Mens besef opnuut in Ons Oorlog dat die impak van dié oorlog groot dele van die Suid-Afrikaanse bevolking beïnvloed het. Steytler bring die geweldige impak wat die Tweede Anglo-Boereoorlog op die Afrikaner-samelewing gehad het tuis, en 'n mens skroom nie om met tye te wonder oor jou eie familie se lot gedurende dié oorlog nie. Na oorlewering het elke Afrikaner familie êrens 'n staaltjie rakende hul betrokkenheid in die oorlog, familielede op kommando, vrouens en kinders in konsentrasiekampe, plase wat verwoes is en hendsoppers en joiners te vertel. Steytler kry dit reg dat die lot van die Havenga-Steytler-Sanders-Visser families meteens álmal se lot word. Alhoewel die meeste van die karkaters in Steytler se boek wit, Afrikaanssprekende mense is, spreek Ons Oorlog ook, tot 'n mindere mate, die rol van anderskleuriges in die oorlog aan. Die leser wonder straks oor die lot van 'n aantal van die anderskleuriges wat in Ons Oorlog na vore kom: die weerlose doofstom huishulp van Margaret Sanders wat agterlaat word in Fauresmith as die familie konsentrasiekamp toe gestuur word, die twee Griekwa-soldate wat Oom Ben van Vuuren se huis help plunder en afbrand, asook die menigte families wat geen heenkome meer gehad het na die Britse owerhede hul "verskroeideaardebeleid" begin toegepas. 'n Mens herontdek dan dat oorlog nie noodwendig kleur raaksien nie, en dat die Tweede Anglo-Boereoorlog 'n groot aantal Suid-Afrikaners uit verskillende kulturele agtergronde, se lewens beïnvloed het.
Ten spyte daarvan dat die skrywer heelwat deeglike navorsing gedoen het rakende die Tweede Anglo-Boereoorlog, het Ons Oorlog hier en daar 'n geskiedkundige haakplek of twee. In 'n onlangse resensie van die boek spreek Fransjohan Pretorius 'n paar van die mees opvallende geskiedkundige foute aan, naamlik: genl. C.R. de Wet was nooit by die slag van Magersfontein betrokke nie; en kampskole was eers vanaf Februarie 1901 gestig in die Britse konsentrasiekampe.
Klaas Steytler se boek, gekenmerk deur 'n vloeinde skryfstyl en goeie navorsing, is voorwaar 'n uitmuntende Anglo-Boereoorlog familieroman wat belowe om iedere leser op 'n reis deur ons nasie se geskiedenis neem. Die boek lewer 'n goeie bydrae tot die immer groeiende historiografie rondom die Anglo-Boereoorlog, en dus word die 2014 heruitgawe van Ons Oorlog verwelkom. Steytler se boek word hoog aanbeveel vir alle bellangstellendes in die impak wat die Anglo-Boereoorlog op die Suid-Afrikaanse samelewing gehad het.